title: A Tanács (EU) 2016/642 határozata (2016. április 21.) a Régiók Bizottságának Románia által javasolt egy tagja és egy póttagja kinevezéséről

text:
               23.4.2016

               HU

               Az Európai Unió Hivatalos Lapja

               L 108/34

         A TANÁCS (EU) 2016/642 HATÁROZATA
   (2016. április 21.)
   a Régiók Bizottságának Románia által javasolt egy tagja és egy póttagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a román kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               Mihai STEPANESCU hivatali idejének lejártát követően a Régiók Bizottsága egy tagjának helye megüresedett.

               (3)

               Robert Sorin NEGOIȚĂ-nak a Régiók Bizottsága tagjává történő kinevezését követően egy póttag helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig a Régiók Bizottságába a következő személyeket nevezi ki:

               a)

               tagként:

                           —

                           Robert Sorin NEGOIȚĂ, primarul sectorului 3 al municipiului,

                     és

               b)

               póttagként:

                           —

                           Ovidiu Iulian PORTARIUC, primarul municipiului Botoșani, județul Botoșani.

         2. cikk
   Ez a határozat az elfogadásának napján lép hatályba.

      Kelt Luxembourgban, 2016. április 21-én.

            a Tanács részéről

            az elnök

         G.A. VAN DER STEUR

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: A Tanács (EU) 2017/1929 határozata (2017. október 17.) a Régiók Bizottságának a Németországi Szövetségi Köztársaság által javasolt egy tagja és egy póttagja kinevezéséről

text:
               21.10.2017

               HU

               Az Európai Unió Hivatalos Lapja

               L 272/17

         A TANÁCS (EU) 2017/1929 HATÁROZATA
   (2017. október 17.)
   a Régiók Bizottságának a Németországi Szövetségi Köztársaság által javasolt egy tagja és egy póttagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a német kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               Hans Jörg DUPPRÉ hivatali idejének lejártát követően a Régiók Bizottsága egy tagjának helye megüresedett.

               (3)

               Bernd LANGE-nek a Régiók Bizottsága tagjává történő kinevezését követően a Régiók Bizottsága egy póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Bernd LANGE, Landrat im Landkreis Görlitz,

               b)

               póttagként:

                           —

                           Thomas HABERMANN, Landrat im Landkreis Rhön-Grabfeld.

         2. cikk
   Ez a határozat az elfogadásának napján lép hatályba.

      Kelt Luxembourgban, 2017. október 17-én.

            a Tanács részéről

            az elnök

         M. MAASIKAS

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: A Tanács határozata ( 2013. július 9. ) az Európai Uniónak a 2013-as pénzügyi évre vonatkozó 3. sz. költségvetésmódosítás-tervezetéről szóló tanácsi álláspont elfogadásáról

text:
               13.7.2013

               HU

               Az Európai Unió Hivatalos Lapja

               C 201/4

         A TANÁCS HATÁROZATA
   (2013. július 9.)
   az Európai Uniónak a 2013-as pénzügyi évre vonatkozó 3. sz. költségvetésmódosítás-tervezetéről szóló tanácsi álláspont elfogadásáról
   2013/C 201/05
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 314. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével,
   tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (1) és különösen annak 41. cikkére,
   mivel:

               —

               2012. december 12-én sor került az Európai Unió 2013-as pénzügyi évre vonatkozó általános költségvetésének végleges elfogadására (2),

               —

               a Bizottság 2013. április 15-én benyújtotta a 2013-as pénzügyi év általános költségvetésére vonatkozó 3. sz. költségvetésmódosítás-tervezetre irányuló javaslatát,

         A KÖVETKEZŐKÉPPEN HATÁROZOTT:
   Egyetlen cikk
   A Tanács 2013. július 9-én elfogadta az Európai Unió 2013-as pénzügyi évre vonatkozó 3. sz. költségvetésmódosítás-tervezetéről szóló tanácsi álláspontot.
   Annak teljes szövege megtekinthető és letölthető a Tanács honlapján: http://www.consilium.europa.eu/

      Kelt Brüsszelben, 2013. július 9-én.

            a Tanács részéről

            az elnök

         R. ŠADŽIUS

      (1)  HL L 298., 2012.10.26., 1. o.

      (2)  HL L 66., 2013.3.8., 1. o., helyesbítés: HL L 134., 2013.5.18., 21. o.


title: 2010/779/EU: A Tanács határozata ( 2010. december 14. ) Nagy-Britannia és Észak-Írország Egyesült Királyságának a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásával kapcsolatos schengeni vívmányok egyes rendelkezéseinek alkalmazásában való részvételére vonatkozó kéréséről

text:
               17.12.2010

               HU

               Az Európai Unió Hivatalos Lapja

               L 333/58

         A TANÁCS HATÁROZATA
   (2010. december 14.)
   Nagy-Britannia és Észak-Írország Egyesült Királyságának a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásával kapcsolatos schengeni vívmányok egyes rendelkezéseinek alkalmazásában való részvételére vonatkozó kéréséről
   (2010/779/EU)
   AZ EURÓPAI UNIÓ TANÁCSA,
   tekintettel az Európai Unióról szóló szerződéshez és az Európai Unió működéséről szóló szerződéshez csatolt, a schengeni vívmányoknak az Európai Unió keretébe történő beillesztéséről szóló (19.) jegyzőkönyv 4. cikkére (a továbbiakban: schengeni jegyzőkönyv),
   tekintettel Nagy-Britannia és Észak-Írország Egyesült Királysága kormányának a 2010. október 5-i levelében a Tanács elnökéhez intézett azon kérésére, hogy a schengeni vívmányok egyes, az említett levélben felsorolt rendelkezéseinek alkalmazásában részt vehessen,
   mivel:

               (1)

               A Tanács 2000/365/EK határozatával (1) engedélyezte Nagy-Britannia és Észak-Írország Egyesült Királyságának, hogy a határozatban meghatározott feltételek mellett részt vegyen a schengeni vívmányok egyes rendelkezéseinek alkalmazásában.

               (2)

               2009. június 24-én a Bizottság a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásáról szóló európai parlamenti és tanácsi rendeletjavaslatot (a továbbiakban: a tervezett rendelet) nyújtott be.

               (3)

               A tervezett rendelet szerint ezt a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökséget (a továbbiakban: az ügynökség) bíznák meg a Schengeni Információs Rendszer második generációja (SIS II), a Vízuminformációs Rendszer (VIS) és a Eurodac üzemeltetési igazgatásával, és az Európai Unió működéséről szóló szerződés harmadik részének V. címén alapuló megfelelő jogalkotási eszköz révén a szabadságon, a biztonságon és a jog érvényesülésén alapuló térség egyéb nagyméretű IT-rendszereinek előkészítésével, fejlesztésével és üzemeltetési igazgatásával is meg lehet bízni.

               (4)

               A SIS II a schengeni vívmányok része. A SIS II létrehozását, működtetését és használatát az Európai Parlament és a Tanács 1987/2006 (2) rendelete és a Tanács 2007/533/IB határozata (3) szabályozza. Az Egyesült Királyság azonban csak a 2007/533/IB tanácsi határozat elfogadásában vett részt, amely a schengeni vívmányoknak a 2000/365/EK határozat 1. cikke a) pontjának ii. alpontjában foglalt rendelkezéseit fejleszti tovább.

               (5)

               A VIS a schengeni vívmányok része. Az Egyesült Királyság nem vett részt a VIS létrehozását, működtetését és használatát szabályozó 2004/512/EK határozat (4), a 767/2008/EK rendelet (5), illetve a 2008/633/EK határozat (6) elfogadásában, azok rá nézve nem kötelezőek.

               (6)

               A Eurodac nem része a schengeni vívmányoknak. Az Egyesült Királyság részt vett a Eurodac létrehozását, üzemeltetését és használatát szabályozó 2725/2000/EK rendelet (7) elfogadásában, az rá nézve kötelező.

               (7)

               Tekintettel a Eurodacban való részvételére és a SIS II-ben való részleges részvételére, az Egyesült Királyság jogosult részt venni az ügynökség azon tevékenységeiben, amelyek a SIS II-nek a 2007/533/IB tanácsi határozat által szabályozott része üzemeltetési igazgatását és a Eurodac üzemeltetési igazgatását érintik.

               (8)

               A javasolt ügynökség egységes jogi személyiséggel, valamint egységes szervezeti és pénzügyi struktúrával fog rendelkezni. E célból az ügynökséget egyetlen jogalkotási eszközben kell létrehozni, amelyet teljes egészében a Tanácsnak kell megszavaznia. Továbbá, a tervezett rendelet elfogadását követően az teljes egészében alkalmazandóvá válik valamennyi olyan tagállamban, amelyre nézve kötelező. Ez kizárja az Egyesült Királyság általi részleges alkalmazás lehetőségét.

               (9)

               A Szerződéseknek és a vonatkozó jegyzőkönyveknek való megfelelés, és egyúttal az ügynökséget létrehozó tervezett rendelet egységességének és következetességének megőrzése érdekében az Egyesült Királyság kérte, hogy a schengeni jegyzőkönyv 4. cikke alapján részt vehessen a tervezett rendelet alkalmazásában az ügynökség azon tevékenységei tekintetében, amelyek a SIS II-nek az 1987/2006/EK rendelet által szabályozott része üzemeltetési igazgatását, valamint a VIS üzemeltetési igazgatását érintik.

               (10)

               A Tanács elismeri az Egyesült Királyság azon jogát, hogy a schengeni jegyzőkönyv 4. cikkével összhangban kérje, hogy részt vehessen a tervezett rendeletben, amennyiben az Egyesült Királyság más jogcímen nem vesz részt a tervezett rendelet alkalmazásában.

               (11)

               Az Egyesült Királyság részvétele a tervezett rendeletben nem befolyásolná azt, hogy az Egyesült Királyság jelenleg nem vesz és nem vehet részt a harmadik országbeli állampolgárok szabad mozgásával, a vízumpolitikával, valamint a tagállamok külső határain zajló személyforgalommal kapcsolatos schengeni vívmányok alkalmazásában. Indokolt lenne ezért a tervezett rendeletbe külön rendelkezéseket illeszteni az Egyesült Királyság különös helyzetére – különösen az ügynökség igazgatóságban gyakorolt részleges szavazati jogokra – vonatkozóan.

               (12)

               Az Európai Unió Tanácsa, valamint az Izlandi Köztársaság és a Norvég Királyság közötti, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (8) 3. cikke szerint létrehozott vegyes bizottságot az említett megállapodás 5. cikkének megfelelően tájékoztatták e határozat kidolgozásáról.

               (13)

               Az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (9) 3. cikke szerint létrehozott vegyes bizottságot az említett megállapodás 5. cikkének megfelelően tájékoztatták e határozat kidolgozásáról,

         ELFOGADTA EZT A HATÁROZATOT:
   1. cikk
   A 2000/365/EK tanácsi határozat alapján Nagy-Britannia és Észak-Írország Egyesült Királysága részt vesz a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásáról szóló európai parlamenti és tanácsi rendelet alkalmazásában, amennyiben az a Vízuminformációs Rendszer (VIS) üzemeltetési igazgatását és a Schengeni Információs Rendszer második generációja (SIS II) egyes részeinek üzemeltetési igazgatását érinti, amelyekben az Egyesült Királyság nem vesz részt.
   2. cikk
   Ez a határozat az Európai Unió Hivatalos Lapjában történő kihirdetését követő napon lép hatályba.

      Kelt Brüsszelben, 2010. december 14-én.

            a Tanács részéről

            az elnök

         S. VANACKERE

      (1)  HL L 131., 2000.6.1., 43. o.

      (2)  HL L 381., 2006.12.28., 4. o.

      (3)  HL L 205., 2007.8.7., 63. o.

      (4)  A Tanács 2004. június 8-i 2004/512/EK határozata a Vízuminformációs Rendszer létrehozásáról (VIS) (HL L 213., 2004.6.15., 5. o.).

      (5)  Az Európai Parlament és a Tanács 2008. július 9-i 767/2008/EK rendelete a vízuminformációs rendszerről (VIS) és a rövid távú tartózkodásra jogosító vízumokra vonatkozó adatok tagállamok közötti cseréjéről (VIS-rendelet) (HL L 218., 2008.8.13., 60. o.).

      (6)  A Tanács 2008. június 23-i 2008/633/IB határozata a vízuminformációs rendszerhez (VIS) a tagállamok kijelölt hatóságai, valamint az Europol számára a terrorcselekmények és egyéb súlyos bűncselekmények megelőzése, felderítése és kivizsgálása érdekében, betekintés céljából történő hozzáférésről (HL L 218., 2008.8.13., 129. o.).

      (7)  A Tanács 2000. december 11-i 2725/2000/EK rendelete a dublini egyezmény hatékony alkalmazása érdekében az ujjlenyomatok összehasonlítására irányuló Eurodac létrehozásáról (HL L 316., 2000.12.15., 1. o.).

      (8)  HL L 176., 1999.7.10., 36. o.

      (9)  HL L 53., 2008.2.27., 52. o.


title: 2013/777/KKBP: A Politikai és Biztonsági Bizottság EUTM Somalia/1/2013 határozata ( 2013. december 17. ) az Európai Uniónak a szomáliai biztonsági erők kiképzéséhez hozzájáruló katonai missziója (EUTM Somalia) parancsnokának kinevezéséről

text:
               20.12.2013

               HU

               Az Európai Unió Hivatalos Lapja

               L 346/53

         A POLITIKAI ÉS BIZTONSÁGI BIZOTTSÁG EUTM SOMALIA/1/2013 HATÁROZATA
   (2013. december 17.)
   az Európai Uniónak a szomáliai biztonsági erők kiképzéséhez hozzájáruló katonai missziója (EUTM Somalia) parancsnokának kinevezéséről
   (2013/777/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikkére,
   az Európai Uniónak a szomáliai biztonsági erők kiképzéséhez hozzájáruló katonai missziójáról szóló, 2010. február 15-i 2010/96/KKBP tanácsi határozatra (1) és különösen annak 5. cikkére,
   mivel:

               (1)

               A 2010/96/KKBP határozat 5. cikke (1) bekezdésének értelmében a Tanács felhatalmazta a Politikai és Biztonsági Bizottságot (PBB), hogy határozatokat hozzon a szomáliai biztonsági erők kiképzéséhez hozzájáruló európai uniós katonai misszió (EUTM Somalia) parancsnokának) kinevezéséről.

               (2)

               A Tanács 2013. január 22-én elfogadta a 2010/96/KKBP határozatot módosító és meghosszabbító 2013/44/EU határozatot (2), amellyel Gerald AHERNE dandártábornokot nevezi ki az uniós misszió parancsnokának.

               (3)

               Az Olasz Köztársaság Gerald AHERNE dandártábornok utódjaként Massimo MINGIARDI dandártábornok kinevezését javasolta az uniós misszió új parancsnokának.

               (4)

               Az EU Katonai Bizottsága támogatja ezt a javaslatot.

               (5)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikke értelmében Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában. Következésképpen Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó,

         ELFOGADTA EZT A HATÁROZATOT:
   1. cikk
   A Tanács az Európai Uniónak a szomáliai biztonsági erők kiképzéséhez hozzájáruló katonai missziója (EUTM Somalia) parancsnokává 2014. február 15-től Massimo MINGIARDI dandártábornokot nevezi ki.
   2. cikk
   Ez a határozat 2014. február 15-én lép hatályba.

      Kelt Brüsszelben, 2013. december 17-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 44., 2010.2.19., 16. o.

      (2)  A Tanács 2013/44/KKBP határozata (2013. január 22.) az Európai Uniónak a szomáliai biztonsági erők kiképzéséhez hozzájáruló katonai missziójáról szóló 2010/96/KKBP határozat módosításáról és meghosszabbításáról (HL L 20., 2013.1.23., 57. o.).


title: A Bizottság határozata ( 2010. szeptember 28. ) a biogazdálkodással kapcsolatos technikai tanácsadással foglalkozó szakértői csoport tagjainak kinevezéséről és a tartaléklista összeállításáról

text:
               29.9.2010

               HU

               Az Európai Unió Hivatalos Lapja

               C 262/3

         A BIZOTTSÁG HATÁROZATA
   (2010. szeptember 28.)
   a biogazdálkodással kapcsolatos technikai tanácsadással foglalkozó szakértői csoport tagjainak kinevezéséről és a tartaléklista összeállításáról
   2010/C 262/03
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biogazdálkodással kapcsolatos technikai tanácsadással foglalkozó szakértői csoport felállításáról szóló, 2009. június 3-i 2009/427/EK bizottsági határozatra (1) és különösen annak 4. cikke (2) bekezdésére,
   mivel:

               (1)

               A Bizottság a 2009/427/EK határozattal létrehozta a biogazdálkodással kapcsolatos technikai tanácsadással foglalkozó szakértői csoportot.

               (2)

               A 2009/427/EK határozat 4. cikkének (2) bekezdésével összhangban a Bizottság közzétette a 2009/C 308/10 számú pályázati felhívást (2). A felhívás meghatározta a kiválasztási kritériumokat és a kiválasztási eljárást, amelyek eredményeképpen sikerült összeállítani a megfelelő jelöltek listáját.

               (3)

               A kiválasztási eljárás lezárásához a Bizottságnak most ki kell neveznie a csoport tagjait és össze kell állítania a tartaléklistát,

         A KÖVETKEZŐKÉPPEN HATÁROZOTT:
   1. cikk
   E határozat melléklete megállapítja a csoport tagjainak nevét tartalmazó listát és a tartaléklistát. Ezen belül:

               a)

               az e határozat I. mellékletében felsorolt 13 szakértőt a Bizottság a csoport állandó tagjaivá nevezik ki;

               b)

               a Bizottság a 62 szakértőt tartalmazó tartaléklistát is összeállítja, amely e határozat II. mellékletét képezi.

         2. cikk
   Ez a határozat elfogadásának napján lép hatályba, és 2013. december 31-ig kell alkalmazni. A Bizottság az említett időpont előtt dönt a határozat esetleges módosításáról és/vagy meghosszabbításáról.

      Kelt Brüsszelben, 2010. szeptember 28-án.

            a Bizottság részéről

         Dacian CIOLOŞ

            a Bizottság tagja

      (1)  HL L 139., 2009.6.5., 29. o.

      (2)  HL C 308., 2009.12.18., 22. o.

      I. MELLÉKLET

         A csoport állandó tagjaivá kinevezett szakértőket betűrendi sorrendben felsoroló lista

                  —

                  Alexander Beck

                  —

                  Jacques Cabaret

                  —

                  Niels Halberg

                  —

                  Sonya Ivanova-Peneva

                  —

                  Lizzie Melby Jespersen

                  —

                  Ursula Kretzschmar

                  —

                  Nicolas Lampkin

                  —

                  Giuseppe Lembo

                  —

                  Mariane Monod

                  —

                  Robin Frederik Alexander Moritz

                  —

                  José Luis de la Plaza Pérez

                  —

                  Bernhard Speiser

                  —

                  Fabio Tittarelli

      II. MELLÉKLET

         A tartaléklistán szereplő szakértőket betűrendi sorrendben felsoroló lista

                  —

                  Simó Alegre Castellví

                  —

                  David Arney

                  —

                  Keith Ball

                  —

                  Stéphane Bellon

                  —

                  Francis Blake

                  —

                  Michel Bouilhol

                  —

                  Stefano Canali

                  —

                  Philippe Darriet

                  —

                  Jans Didier

                  —

                  Karl-Jan Erstad

                  —

                  Alicia Estevez

                  —

                  Juan Fernando Gallardo Lancho

                  —

                  Roberto García Ruiz

                  —

                  Elisabetta Giuffra

                  —

                  Aase Solvej Hansen

                  —

                  Roger Michael Hitchings

                  —

                  Uwe Hofmann

                  —

                  Jiri Harazim

                  —

                  Henning Høgh Jensen

                  —

                  Niels Finn Johansen

                  —

                  Monique Jonis

                  —

                  Maria Concepción Jorda Gutiérrez

                  —

                  Herve Juin

                  —

                  Emmanouil Kampourakis

                  —

                  Géza Kovács

                  —

                  Michael Kügler

                  —

                  Markus Kelderer

                  —

                  Sybille Kyed

                  —

                  Jascha Iri Leenhouwers

                  —

                  Carlo Leifert

                  —

                  Margareta Lennartsson Turner

                  —

                  Mariusz Maciejczak

                  —

                  Giovanna Martelli

                  —

                  Juan Rodriguez Martin

                  —

                  Avraam Mavridis

                  —

                  Cristina Micheloni

                  —

                  Bent Egberg Mikkelsen

                  —

                  Diego Omar Minnicelli

                  —

                  Susanne Padel

                  —

                  Leonidas Panomitros

                  —

                  Bruce Denholm Pearce

                  —

                  Mariana Petkova

                  —

                  Carlo Ponzio

                  —

                  Katia Radeva

                  —

                  Gerold Rahmann

                  —

                  Eckhard Reiners

                  —

                  José Raul Alves Ribeiro

                  —

                  Carlos Palacios Riocerezo

                  —

                  Denis Rusjan

                  —

                  Bernhard Schulz

                  —

                  Pentti Seuri

                  —

                  Snezhka Simeonova Delcheva

                  —

                  Evangelia Nikolaos Sossidou

                  —

                  Jens Soth

                  —

                  Christopher George Starrett

                  —

                  Wijnand Sukkel

                  —

                  Juan José Triana Marrero

                  —

                  Rob van den Broek

                  —

                  Boudewijn van Elzakker

                  —

                  Vivian Vilich

                  —

                  François Warlop

                  —

                  Simon Wright


title: A Tanács határozata ( 2006. november 7. ) a trópusi faanyagok nemzetközi tanácsában a trópusi faanyagokról szóló 1994. évi nemzetközi megállapodás hatályának meghosszabbításával kapcsolatban a Közösség által képviselendő álláspontról

text:
               8.12.2006

               HU

               Az Európai Unió Hivatalos Lapja

               C 298/1

      A TANÁCS HATÁROZATA

   (2006. november 7.)
   a trópusi faanyagok nemzetközi tanácsában a trópusi faanyagokról szóló 1994. évi nemzetközi megállapodás hatályának meghosszabbításával kapcsolatban a Közösség által képviselendő álláspontról
   (2006/C 298/01)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, összefüggésben 300. cikkének (2) bekezdésével,
   tekintettel a Bizottság javaslatára (1),
   mivel:

               (1)

               A Közösség a trópusi faanyagokról szóló 1994. évi nemzetközi megállapodást aláírta és a 96/493/EK tanácsi határozat (2) révén ideiglenesen alkalmazza.

               (2)

               A trópusi faanyagokról szóló 1994. évi nemzetközi megállapodás helyébe lépő megállapodást az UNCTAD keretében 2006 januárjában megkötötték.

               (3)

               A trópusi faanyagokról szóló 1994. évi nemzetközi megállapodás 2006. december 31-ig hatályban marad, amennyiben a 46. cikk (3) bekezdése rendelkezéseinek megfelelően a trópusi faanyagok nemzetközi tanácsának határozata nem hosszabbítja meg hatályát a helyébe lépő megállapodás hatálybalépéséig.

               (4)

               A megállapodás meghosszabbítása a Közösség érdekében áll.

               (5)

               Ki kell alakítani az Európai Közösségnek a trópusi faanyagok nemzetközi tanácsában képviselt álláspontját,

         A KÖVETKEZŐKÉPPEN HATÁROZOTT:
   1. cikk
   Az Európai Közösség a trópusi faanyagok nemzetközi tanácsában képviselt álláspontjának megfelelően amellett szavaz, hogy a trópusi faanyagokról szóló 1994. évi nemzetközi megállapodás hatályát a helyébe lépő 2006. évi megállapodás átmeneti vagy végleges hatálybalépéséig meghosszabbítsák.
   2. cikk
   Az Európai Közösség szorgalmazni fogja, hogy a trópusi faanyagok nemzetközi tanácsában szülessen egy olyan határozat, amely korlátozni célozza a trópusi faanyagokról szóló 1994. évi nemzetközi megállapodás meghosszabbításának időtartamát, vagy pedig felülvizsgálati záradékot hoz létre.

      Kelt Brüsszelben, 2006. november 7-én.

            a Tanács részéről

            az elnök

         E. HEINÄLUOMA

      (1)  12953/06 – COM(2006) 469 végleges.

      (2)  HL L 208., 1996.8.17., 1. o.


title: 2012/483/EU: A Bizottság határozata ( 2012. augusztus 20. ) a 98/8/EK európai parlamenti és tanácsi irányelv 16. cikkének (2) bekezdésében előírt tizennégy éves munkaprogram keretében megvizsgálandó egyes anyagok dossziéinak benyújtására vonatkozó új határidő megállapításáról (az értesítés a C(2012) 5787. számú dokumentummal történt)  EGT-vonatkozású szöveg

text:
               22.8.2012

               HU

               Az Európai Unió Hivatalos Lapja

               L 226/6

         A BIZOTTSÁG HATÁROZATA
   (2012. augusztus 20.)
   a 98/8/EK európai parlamenti és tanácsi irányelv 16. cikkének (2) bekezdésében előírt tizennégy éves munkaprogram keretében megvizsgálandó egyes anyagok dossziéinak benyújtására vonatkozó új határidő megállapításáról
   (az értesítés a C(2012) 5787. számú dokumentummal történt)
   (EGT-vonatkozású szöveg)
   (2012/483/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésére,
   mivel:

               (1)

               A biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendelet (2) megállapítja azon hatóanyagok jegyzékét, amelyeket a 98/8/EK irányelv I., IA., illetőleg IB. mellékletébe való felvétel lehetősége szempontjából meg kell vizsgálni.

               (2)

               Számos, az említett jegyzékbe felvett hatóanyag/terméktípus-kombináció esetében vagy minden résztvevő visszalépett a felülvizsgálati programból, vagy pedig az 1451/2007/EK rendelet 9. cikkében és 12. cikkének (3) bekezdésében meghatározott határidőn belül nem érkezett teljes dosszié az értékelésre kijelölt referens tagállamhoz.

               (3)

               Következésképpen a Bizottság – az 1451/2007/EK rendelet 11. cikkének (2) bekezdése, 12. cikkének (1) bekezdése és 13. cikkének (5) bekezdése alapján – ennek megfelelően értesítette a tagállamokat. Ezt az információt 2011. január 17-én elektronikus úton is közzétették.

               (4)

               Az információ elektronikus közzétételétől számított 3 hónapon belül több vállalkozás is kifejezte érdeklődését az iránt, hogy egyes szóban forgó anyagok és terméktípusok esetében az 1451/2007/EK rendelet 12. cikkének (1) bekezdése szerint átvegye a résztvevő szerepét.

               (5)

               Ezért – az említett rendelet 12. cikke (3) bekezdése második albekezdésének megfelelően – a szóban forgó anyagok és terméktípusok dossziéinak benyújtására vonatkozóan új határidőt indokolt kitűzni.

               (6)

               Az e határozatban előírt intézkedések összhangban vannak a Biocid Termékek Állandó Bizottságának véleményével,

         ELFOGADTA EZT A HATÁROZATOT:
   1. cikk
   A mellékletben felsorolt anyagok és terméktípusok esetében a dossziék benyújtásának új határideje 2013. szeptember 30.
   2. cikk
   Ennek a határozatnak a tagállamok a címzettjei.

      Kelt Brüsszelben, 2012. augusztus 20-án.

            a Bizottság részéről

         Janez POTOČNIK

            a Bizottság tagja

      (1)  HL L 123., 1998.4.24., 1. o.

      (2)  HL L 325., 2007.12.11., 3. o.

      MELLÉKLET

         Azon anyagok és terméktípusok, amelyek esetében a dossziék benyújtásának új határideje 2013. szeptember 30.

                  Megnevezés

                  EK-szám

                  CAS-szám

                  Terméktípus

                  Referens tagállam

                  Triklozán

                  222-182-2

                  3380-34-5

                  2

                  DK

                  Triklozán

                  222-182-2

                  3380-34-5

                  7

                  DK

                  Triklozán

                  222-182-2

                  3380-34-5

                  9

                  DK

                  2-fenoxi-etanol

                  204-589-7

                  122-99-6

                  3

                  UK


title: Az Európai Parlament és a Tanács (EU) 2016/253 határozata (2015. november 25.) a Rugalmassági Eszköznek a menekültválság kezelése keretében meghozandó azonnali költségvetési intézkedésekre vonatkozó igénybevételéről

text:
               24.2.2016

               HU

               Az Európai Unió Hivatalos Lapja

               L 47/6

         AZ EURÓPAI PARLAMENT ÉS A TANÁCS (EU) 2016/253 HATÁROZATA
   (2015. november 25.)
   a Rugalmassági Eszköznek a menekültválság kezelése keretében meghozandó azonnali költségvetési intézkedésekre vonatkozó igénybevételéről
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (1) és különösen annak 12. pontjára,
   tekintettel az Európai Bizottság javaslatára,
   mivel:

               (1)

               Az 1311/2013/EU, Euratom tanácsi rendelet (2) 11. cikke (2011-es árakon) évi 471 millió eurós felső határösszegig lehetővé teszi a Rugalmassági Eszköz igénybevételét olyan egyértelműen meghatározott kiadások finanszírozására, amelyek az egyéb fejezetekhez rendelt felső határértékek keretében nem lennének finanszírozhatók;

               (2)

               Sürgős igények miatt jelentős további előirányzatokat kell igénybe venni a migrációs és menekültügyi válság enyhítésére irányuló intézkedések finanszírozására;

               (3)

               Miután a Bizottság megvizsgálta a Biztonság és uniós polgárság című 3. fejezet és a Globális Európa című 4. fejezet kiadási felső határain belül az előirányzatok átcsoportosításának valamennyi lehetőségét, 1 506 millió EUR összeg igénybevétele tűnik szükségesnek a 3. fejezet felső határértékén felül és 24 millió EUR igénybevétele a 4. fejezet felső határértékén felül, hogy a Rugalmassági Eszközön keresztül kiegészítsék az Európai Unió 2016-os pénzügyi évre vonatkozó általános költségvetésében a migráció és a menekültkérdés terén szükséges intézkedések finanszírozását. Erre a célra a Rugalmassági Eszközre vonatkozóan rendelkezésre álló, a korábbi években (2014 és 2015) fel nem használt éves összegeket is fel kell használni;

               (4)

               A várható kifizetési profil alapján a Rugalmassági Eszköz igénybevételének megfelelő kifizetési előirányzatokat több költségvetési évre kell elosztani (2016-ban 734,2 millió EUR, 2017-ben 654,2 millió EUR, 2018-ban 83,0 millió EUR, 2019-ben pedig 58,6 millió EUR),

         ELFOGADTA EZT A HATÁROZATOT:
   1. cikk
   (1)   Az Európai Unió 2016-os pénzügyi évre szóló általános költségvetésében a Rugalmassági Eszköz igénybevételre kerül 1 506 millió EUR összegű kötelezettségvállalási előirányzat biztosításához a 3. fejezetben (Biztonság és uniós polgárság), valamint 24 millió EUR kötelezettségvállalási előirányzat biztosításához a 4. fejezetben (Globális Európa).
   Az említett összegeket a menekültügyi válság kezelésére irányuló intézkedések finanszírozására kell felhasználni
   (2)   A várható kifizetési profil alapján a Rugalmassági Eszköz igénybevételének megfelelő kifizetési előirányzatok a következőképpen alakulnak:

               a)

               2016-ban 734,2 millió EUR;

               b)

               2017-ben 654,2 millió EUR;

               c)

               2018-ban 83,0 millió EUR;

               d)

               2019-ben 58,6 millió EUR.

         Az egyes pénzügyi évekre vonatkozóan a konkrét összegeket az éves költségvetési eljárásnak megfelelően engedélyezik.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt: Strasbourgba, 2015. november 25-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         N. SCHMIT

      (1)  HL C 373., 2013.12.20., 1. o.

      (2)  A Tanács 1311/2013/EU, Euratom rendelete (2013. december 2.) a 2014 és 2020 közötti időszakra vonatkozó többéves pénzügyi keretről (HL L 347., 2013.12.20., 884. o.).


title: 2008/144/EK: A Tanács határozata ( 2008. január 28. ) az egyrészről az Európai Közösség és tagállamai, másrészről a Kínai Népköztársaság közötti, a tengeri közlekedésről szóló megállapodás módosításáról szóló jegyzőkönyv elfogadásáról, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembevétele céljából

text:
               21.2.2008

               HU

               Az Európai Unió Hivatalos Lapja

               L 46/37

         A TANÁCS HATÁROZATA
   (2008. január 28.)
   az egyrészről az Európai Közösség és tagállamai, másrészről a Kínai Népköztársaság közötti, a tengeri közlekedésről szóló megállapodás módosításáról szóló jegyzőkönyv elfogadásáról, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembevétele céljából
   (2008/144/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 80. cikke (2) bekezdésére, összefüggésben a 300. cikk (2) bekezdése első albekezdésének első mondatával, és a 300. cikk (3) bekezdésének első albekezdésével,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               2002. december 6-án Brüsszelben aláírták az egyrészről az Európai Közösség és tagállamai, másrészről a Kínai Népköztársaság közötti, a tengeri közlekedésről szóló megállapodást (a továbbiakban: megállapodás).

               (2)

               2005. szeptember 5-én Pekingben a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembevétele céljából a megállapodás módosításáról szóló jegyzőkönyv aláírására került sor.

               (3)

               A 2005-ös csatlakozási okmány 6. cikkének (2) bekezdése értelmében Bulgáriának és Romániának a Tanács és a Kínai Népköztársaság között kötendő jegyzőkönyvvel csatlakoznia kell a megállapodáshoz.

               (4)

               A szükséges alkotmányos és intézményi eljárások befejeződtek, ezért a jegyzőkönyvet jóvá kell hagyni,

         ELFOGADTA EZT A HATÁROZATOT:
   Egyetlen cikk
   (1)   Az egyrészről az Európai Közösség és tagállamai, másrészről a Kínai Népköztársaság közötti, a tengeri közlekedésről szóló megállapodás módosításáról szóló jegyzőkönyv, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembevétele céljából a Közösség nevében jóváhagyásra kerül.
   A jegyzőkönyv szövege a határozat mellékletét képezi (2).
   (2)   A jegyzőkönyv 3. cikkében előírt értesítést az Európai Közösség és tagállamai nevében a Tanács elnöke küldi meg.

      Kelt Brüsszelben, 2008. január 28-án.

            a Tanács részéről

            az elnök

         D. RUPEL

      (1)  A 2005. július 5-i vélemény (HL C 157. E, 2006.7.6., 53. o.).

      (2)  Lásd e Hivatalos Lap 38 oldalát.
    ---documentbreak---

               21.2.2008

               HU

               Az Európai Unió Hivatalos Lapja

               L 46/38

         JEGYZŐKÖNYV
   az egyrészről az Európai Közösség és tagállamai, másrészről a Kínai Népköztársaság kormánya között létrejött, a tengeri közlekedésről szóló megállapodás módosításáról
   A BELGA KIRÁLYSÁG,
   A CSEH KÖZTÁRSASÁG,
   A DÁN KIRÁLYSÁG,
   A NÉMETORSZÁGI SZÖVETSÉGI KÖZTÁRSASÁG,
   AZ ÉSZT KÖZTÁRSASÁG,
   A GÖRÖG KÖZTÁRSASÁG,
   A SPANYOL KIRÁLYSÁG,
   A FRANCIA KÖZTÁRSASÁG,
   ÍRORSZÁG,
   AZ OLASZ KÖZTÁRSASÁG,
   A CIPRUSI KÖZTÁRSASÁG,
   A LETT KÖZTÁRSASÁG,
   A LITVÁN KÖZTÁRSASÁG,
   A LUXEMBURGI NAGYHERCEGSÉG,
   A MAGYAR KÖZTÁRSASÁG,
   A MÁLTAI KÖZTÁRSASÁG,
   A HOLLAND KIRÁLYSÁG,
   AZ OSZTRÁK KÖZTÁRSASÁG,
   A LENGYEL KÖZTÁRSASÁG,
   A PORTUGÁL KÖZTÁRSASÁG,
   A SZLOVÉN KÖZTÁRSASÁG,
   A SZLOVÁK KÖZTÁRSASÁG,
   A FINN KÖZTÁRSASÁG,
   A SVÉD KIRÁLYSÁG,
   NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,
   a továbbiakban: a tagállamok, akiket az Európai Unió Tanácsa képvisel, és
   AZ EURÓPAI KÖZÖSSÉG, a továbbiakban: a Közösség, amelyet az Európai Unió Tanácsa képvisel,
   egyrészről, valamint
   A KÍNAI NÉPKÖZTÁRSASÁG KORMÁNYA,
   másrészről,
   TEKINTETTEL a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz és ezáltal a Közösséghez történt, 2004. május 1-jei csatlakozására,
   A KÖVETKEZŐKBEN ÁLLAPODTAK MEG:
   1. cikk
   A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság szerződő felévé válik az egyrészről az Európai Közösség és tagállamai, másrészről a Kínai Népköztársaság kormánya között létrejött, a tengeri közlekedésről szóló megállapodásnak (a továbbiakban: a megállapodás), amelyet 2002. december 6-án írtak alá Brüsszelben.
   2. cikk
   A megállapodás cseh, észt, lengyel, lett, litván, magyar, máltai, szlovák és szlovén nyelvű, a jegyzőkönyvhöz csatolt szövege ugyanolyan feltételek mellett tekintendő hitelesnek, mint az e megállapodás 14. cikkével összhangban elkészített egyéb nyelvi változatok.
   3. cikk
   E jegyzőkönyvet a Szerződő Felek saját eljárásuknak megfelelően hagyják jóvá. A jegyzőkönyv a megállapodás hatálybalépésével azonos napon lép hatályba. Amennyiben azonban a jegyzőkönyvet a Szerződő Felek a megállapodás hatálybelépésétől eltérő napon hagynák jóvá, a jegyzőkönyv azon a napon lép hatályba, amelyen a Felek értesítették egymást a belső jóváhagyási eljárás befejezéséről.
   4. cikk
   A jegyzőkönyv Pekingben, a kettőezer-ötödik év szeptember havának ötödik napján készült két példányban angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, svéd, szlovák, szlovén és kínai nyelven, amely szövegek mindegyike egyaránt hiteles.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Communidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar

         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People's Republic of China
         Pour le gouvernement de la République populaire de Chine
         Per il Governo della Repubblica popolare cinese
         Kīnas Tautas Republikas vārdā
         Kinijos Liaudies Respublikos Vyriausybės vardu
         A Kínai Népköztársaság kormánya részéről
         Għall-Gvern tar-Repubblika tal-Poplu taċ-Ċina
         Voor de regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Za vládu Čínskej l'udovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regerings vägnar


title: A Bizottság (EU) 2015/810 határozata (2015. január 23.) a Belgium által nyújtott SA.20326 (2013/C) (ex 2012/NN) számú állami támogatásról (az értesítés a C(2015) 130. számú dokumentummal történt) (EGT-vonatkozású szöveg)

text:
               23.5.2015

               HU

               Az Európai Unió Hivatalos Lapja

               L 128/21

         A BIZOTTSÁG (EU) 2015/810 HATÁROZATA
   (2015. január 23.)
   a Belgium által nyújtott SA.20326 (2013/C) (ex 2012/NN) számú állami támogatásról

         (az értesítés a C(2015) 130. számú dokumentummal történt)

   (Csak a francia és a holland nyelvű változat hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére (1),
   tekintettel az Európai Gazdasági Térségről szóló megállapodásra és különösen annak 62. cikke (1) bekezdésének a) pontjára,
   miután felkérte az érdekelt feleket, hogy a fent említett cikkek értelmében nyújtsák be észrevételeiket (2), és tekintettel ezen észrevételekre,
   mivel:
   1.   ELJÁRÁS

               (1)

               2011. október 7-én kelt levelével az Európai Bizottság értesítette a belga hatóságokat a foglalkoztatási adó alóli, a K+F érdekében történő részleges mentesítésre vonatkozó intézkedéseket tartalmazó N 649/2005. számú jogszabály (a továbbiakban: a program) ellenőrzésére irányuló vizsgálat megindításáról.

               (2)

               A Bizottság 2011. október 7-i, 2012. február 2-i és 2013. január 6-i levelében további tájékoztatást kért a program végrehajtásáról; nevezetesen felkérte a belga hatóságokat, hogy küldjék meg neki a 2009-ben és 2010-ben 200 000 EUR-t meghaladó összegű támogatásban részesült vállalkozások jegyzékét. A belga hatóságok 2011. november 17-én, 2012. május 2-án és június 4-én, valamint 2013. május 23-án kelt levelükben válaszoltak a Bizottságnak.

               (3)

               Ezenfelül 2013. június 13-án egy találkozóra is sor került a bizottsági szolgálatok és a belga hatóságok között.

               (4)

               A Bizottság 2013. december 4-i levelében értesítette Belgiumot arról, hogy az EUMSZ 108. cikkének (2) bekezdése szerinti eljárás (a továbbiakban: a hivatalos vizsgálati eljárás) megindításáról határozott (a továbbiakban: az eljárás megindításáról szóló határozat) (3).

               (5)

               A belga hatóságok az eljárás megindításáról szóló határozatban feltett kérdésekre 2014. március 3-i, április 1-jei, valamint július 4-i és július 27-i levelükben adták meg válaszaikat és közölték észrevételeiket. Ezeket az információkat később 2014. szeptember 17-én, október 17-én és november 21-én kelt leveleikben kiegészítették. 2014. november 21-ig a Bizottság birtokába került minden olyan információ, amely szükséges volt a program belső piaccal való összeegyeztethetőségének értékeléséhez.

               (6)

               2014. április 9-én a D39S SPRL társaság észrevételeket tett, amelyeket a Bizottság 2014. május 16-i levelével továbbított a belga hatóságoknak. A belga hatóságok nem fűztek megjegyzést az észrevételekhez.

         2.   AZ INTÉZKEDÉS ISMERTETÉSE

   2.1.   Az intézkedés célja

               (7)

               A programot a Bizottság 2006. július 4-i C(2006) 2941 végleges határozatával (4) (a továbbiakban: a határozat) hagyta jóvá.

               (8)

               A program a következő három intézkedés végrehajtásáról rendelkezett:

                           a)

                           Az egyetemekkel vagy főiskolákkal való partnerség keretében folytatott kutatási projekteken dolgozó kutatók foglalkoztatásához nyújtott mentesség (a továbbiakban: az 1. intézkedés) 50 %-os mentességet írt elő a foglalkoztatási adó alól az Európai Gazdasági Térségben az egyetemekkel vagy főiskolákkal között partnerségi megállapodások keretében végrehajtott kutatási projekteken dolgozó kutatók javadalmazását fizető vállalkozások számára (5). Az 1. intézkedésre előirányzott költségvetés becsült összege 34 millió EUR volt.

                           b)

                           A bizonyos diplomákkal rendelkező kutatók foglalkoztatásához nyújtott mentesség (a továbbiakban: a 2. intézkedés) 25 %-os mentességet írt elő a foglalkoztatási adó alól a bizonyos tudományos diplomákkal rendelkező kutatók javadalmazását fizető vállalkozások számára (6). A 2. intézkedésre előirányzott költségvetés becsült összege 62 millió EUR volt.

                           c)

                           A fiatal innovatív vállalkozások számára nyújtott mentesség (a továbbiakban: a 3. intézkedés) 50 %-os mentességet írt elő a foglalkoztatási adó alól a fiatal innovatív vállalkozások (7) kategóriájába tartozó és kutatói alkalmazotti állományuk javadalmazását fizető vállalkozások számára. A 3. intézkedésre előirányzott költségvetés becsült összege 20 millió EUR volt.

               (9)

               A foglalkoztatási adó az összes munkaadó által az alkalmazottak javadalmazásából visszatartott és az államnak befizetett adó. A (8) preambulumbekezdésben említett három intézkedés mentességet biztosít az érintett vállalkozásoknak az általuk az említett preambulumbekezdés a) és b) pontjában meghatározott kutatók, illetve c) pontjában meghatározott kutatói állomány javadalmazásából levont foglalkoztatási adó egy részének befizetése alól.

               (10)

               A Bizottság határozatában arra a következtetésre jutott, hogy az 1. és a 2. intézkedés általános jellegű, ezért az EUMSZ 107. cikkének (1) bekezdése értelmében nem minősül állami támogatásnak.

               (11)

               A 3. intézkedést a határozat az EUMSZ 107. cikkének (1) bekezdése értelmében állami támogatásnak minősítette, és a vizsgálatot követően a 70/2001/EK bizottsági rendeletben (8) foglalt kritériumok fényében a belső piaccal összeegyeztethetőnek ítélte.

               (12)

               A kutatási és fejlesztési (K+F) támogatásokra alkalmazandó pontos szabályokat a 70/2001/EK rendelet 5a. cikke írja elő. A 3. intézkedést a Bizottság K+F projektekhez nyújtott támogatásnak minősítette, amely esetében a kutatási projekt céljára foglalkoztatott alkalmazottakkal kapcsolatos személyi költségek támogathatók (9). Az alkalmazott támogatásintenzitási küszöb (35 %) a kísérleti fejlesztési projektek esetében alkalmazandó küszöbnek felel meg (10).

         2.2.   A hivatalos vizsgálati eljárás megindításának okai

               (13)

               A vizsgálat szabálytalanságokat tárt fel a 3. intézkedésre vonatkozó belga nemzeti jogszabályokkal és azok végrehajtásával kapcsolatban. A Bizottság ezért a következő elemek tekintetében megindította a hivatalos vizsgálati eljárást:

                           a)

                           Belgium nem fogadta el az ahhoz szükséges intézkedéseket, hogy összhangba hozza saját jogszabályait az uniós joggal. A nemzeti jog vonatkozó rendelkezései egyáltalán nem hivatkoznak az uniós szabályozásban előírt kutatási kategóriákra. Az intézkedéseket csak 2013 júniusában hozták összhangba az uniós joggal (11);

                           b)

                           Belgium nem módosította a programot annak érdekében, hogy azt 2008. január 1-jéig összhangba hozza a Bizottság által tett és Belgium által elfogadott ajánlásokkal (12);

                           c)

                           Belgium nem értesítette a Bizottságot a módosításokról és a program meghosszabbításáról, így jogellenes támogatásokat nyújtott (13); valamint

                           d)

                           az átvilágítási eljárás keretében Belgium nem nyújtott be kellő mennyiségű információt az egyénileg nyújtott támogatások tekintetében.

               (14)

               A Bizottság ezenfelül az eljárás megindításáról szóló határozatban meghatározta a program keretében jogellenesen nyújtott támogatások belső piaccal való összeegyeztethetőségének elemzésére irányadó jogalapot. Végül a határozat (40) preambulumbekezdésében arra a következtetésre jutott, hogy e támogatásokat a kutatáshoz, fejlesztéshez és innovációhoz nyújtott állami támogatások közösségi keretrendszere (a továbbiakban: a K+F+I keretrendszer) (14) keretében kell értékelni.

         3.   A BELGA HATÓSÁGOK ÉSZREVÉTELEI

               (15)

               Meg kell említeni, hogy az átvilágítási eljárás során a belga hatóságok elismerték, hogy nem módosították a nemzeti jogszabályokat a (13) preambulumbekezdés a) pontjában említett kutatási kategóriákra történő hivatkozás beillesztése érdekében, és hogy nem értesítették a Bizottságot sem a program módosításairól (tekintve, hogy azokat a határozat szellemében hajtották végre), sem pedig a program hatályának 2011. július 4-ét meghaladó meghosszabbításáról.

               (16)

               A belga hatóságok 2014. március 3-i és április 1-jei levelükben benyújtották azoknak a vállalkozásoknak a jegyzékét, amelyek 2006 és 2013 között foglalkoztatási adó alóli mentességet élveztek (az utolsó rendelkezésre álló adóügyi adatok). A teljes időszakban 231 vállalkozás részesült támogatásban a program keretében.

               (17)

               A belga hatóságok 2014. március 3-i levelükben jelezték továbbá, hogy vizsgálják a programnak a 651/2014/EU bizottsági rendelettel (15) való összeegyeztethetőségét, különös tekintettel annak a kutatási és fejlesztési projektekre vonatkozó 25. cikkére. A belga hatóságok nem ismertették a Bizottsággal a vizsgálatuk eredményét.

         4.   AZ ÉRDEKELT HARMADIK FELEK ÉSZREVÉTELEI

               (18)

               A D39S vállalat (az elektronika és a távközlés terén működő kutatási és fejlesztési központ) jelezte, hogy a foglalkoztatási adó alóli mentesítés fontos támogatást jelent, amely lehetővé teszi a fiatal, innovatív vállalkozásoknak, hogy kiegészítő munkatársakat vegyenek fel. A mentesítésnek köszönhetően a D39S meg tudta erősíteni kutatási és fejlesztési tevékenységét, miközben továbbra is rugalmasan tudott reagálni a piaci igényekre.

         5.   A TÁMOGATÁS ÉRTÉKELÉSE

   5.1.   Állami támogatás fennállása az EUMSZ 107. cikkének (1) bekezdése értelmében

               (19)

               Az EUMSZ 107. cikkének (1) bekezdése értelmében „a belső piaccal összeegyeztethetetlen a tagállamok által vagy állami forrásból bármilyen formában nyújtott olyan támogatás, amely bizonyos vállalkozásoknak vagy bizonyos áruk termelésének előnyben részesítése által torzítja a versenyt, vagy azzal fenyeget, amennyiben ez érinti a tagállamok közötti kereskedelmet.”

               (20)

               Ahhoz, hogy egy nemzeti intézkedést állami támogatásnak lehessen minősíteni, a következő feltételek együttes teljesülése szükséges: i. a szóban forgó intézkedés gazdasági előnyt biztosít a kedvezményezettnek; ii. ezt az előnyt az állam nyújtja; iii. ez az előny szelektív jellegű; és iv. a szóban forgó intézkedés torzítja a versenyt, vagy a verseny torzításával fenyeget, és alkalmas arra, hogy befolyásolja a tagállamok közötti kereskedelmet.

               (21)

               Jelen esetben a fiatal innovatív vállalkozások számára a foglalkoztatási adó alól nyújtott mentesítés állami forrásból finanszírozott adóügyi intézkedés, amely kizárólag a fiatal innovatív vállalkozások fogalommeghatározásának megfelelő vállalkozásokra irányul, tehát szelektív. Az ilyen vállalkozások kutatási-fejlesztési költségeinek finanszírozásához való hozzájárulás révén az intézkedés gazdasági előnyt biztosít az érintett cégek számára. Végül mivel a kedvezményezett vállalkozások az Európán belüli kereskedelem előtt nyitott piacokon működnek, az intézkedés alkalmas arra, hogy befolyásolja a tagállamok közötti kereskedelmet.

               (22)

               A határozat ezért a programot állami támogatásnak minősítette (16). A belga hatóságok az átvilágítási eljárás keretében mindeddig nem vitatták ezt a minősítést.

         5.2.   A támogatás jogszerűsége

               (23)

               A Bizottság az eljárás megindításáról szóló határozatban megállapította, hogy Belgium jogellenes támogatásokat nyújtott, mivel nem értesítette a Bizottságot a foglalkoztatási adó alóli mentesítés mértékének növeléséről (a 2009. március 27-i gazdaságélénkítési törvény útján 50 %-ról 75 %-ra, majd az adóügyi és pénzügyi, valamint a fenntartható fejlődésre vonatkozó rendelkezésekről szóló, 2013. június 17-i törvény útján 75 %-ról 80 %-ra), illetve a program 2011. július 4-ét követő meghosszabbításáról (a határozat ötéves kezdeti időszakról rendelkezett). Belgium nem vitatta ezt az értékelést, és a hivatalos vizsgálati eljárás során benyújtotta a Bizottságnak a program keretében a kedvezményezett vállalkozásoknak kifizetett támogatásokra vonatkozó, az összeegyeztethetőségi vizsgálat elvégzéséhez szükséges adatokat.

         5.3.   A támogatás belső piaccal való összeegyeztethetőségének vizsgálata

               (24)

               Az eljárás megindításáról szóló határozat (40) preambulumbekezdésében a Bizottság megállapította, hogy a program összeegyeztethetőségét a K+F+I keretrendszer alapján kell értékelni, az alkalmazandó cikk pontos meghatározását azonban nyitva hagyta: az értékeléshez a K+F projektekhez nyújtott támogatásra (a K+F+I keretrendszer 5.1. bekezdése) vagy – mivel a program a jelek szerint az ilyen típusú vállalkozásokat célozza meg – a fiatal innovatív vállalkozásoknak nyújtott támogatásra (a K+F+ I keretrendszer 5.4. bekezdése) vonatkozó rendelkezések vehetők figyelembe.

         5.3.1.   Módszertan

               (25)

               A (16) preambulumbekezdésnek megfelelően a belga hatóságok jelezték, hogy a teljes figyelembe vett időszakban 231 vállalkozás részesült támogatásban a program keretében. Az adatok elemzése során a következőkre derült fény:

                           a)

                           183 vállalkozás részesült három évre vetítve 200 000 EUR-nál kisebb összegű támogatásban a teljes figyelembe vett időszakban. Az ilyen támogatások az 1998/2006 bizottsági de minimis rendelet (17) hatálya alá tartoznak, így azokat kizárták az elemzés hatóköréből.

                           b)

                           A fennmaradó 48 vállalkozás 200 000 EUR-nál magasabb összegű támogatásban részesült, így ezekre kiterjedt a részletes elemzés. E vállalkozások tekintetében a belga hatóságok feltüntették:

                                       —

                                       a kedvezményezett vállalkozások által végrehajtott projektek kutatási kategóriáját (a K+F+I keretrendszer 5.1. bekezdésében előírt feltételek teljesülésének ellenőrzése érdekében);

                                       —

                                       a támogatásintenzitás kiszámításának módszerét, példákkal kísérve (a K+F+I keretrendszer 5.1. bekezdésében előírt feltételek teljesülésének ellenőrzése érdekében);

                                       —

                                       az egyes vállalkozások alapításának dátumát (a K+F+I keretrendszer 5.4. bekezdésében előírt első feltétel teljesülésének ellenőrzése érdekében);

                                       —

                                       a kutatásra és fejlesztésre fordított költségek százalékos arányát (a K+F+I keretrendszer 5.4. bekezdésében előírt második feltétel teljesülésének ellenőrzése érdekében);

                                       —

                                       az egyes vállalkozásoknak kifizetett teljes összegen belül a 3. intézkedéshez tartozó (így állami támogatást képező), illetve (a K+F+I keretrendszer 5.4. bekezdésében előírt harmadik feltétel teljesülésének ellenőrzése érdekében) az 1. és 2. intézkedéshez tartozó összegek aránya.

               (26)

               Ez utóbbi adat (a kapott támogatás teljes összegén belül a 3. intézkedés címén nyújtott összeg) elemzése lehetővé tette a vizsgálat hatókörének leszűkítését, mivel a 3. intézkedés címén kapott támogatás összege értelemszerűen alacsonyabb volt a belga hatóságok által bejelentett teljes (a program egésze címén kapott) összegnél. A (25) preambulumbekezdés b) pontjában említett 48 vállalkozás közül a figyelembe vett időszak egészét tekintve a 3. intézkedés címén 14 vállalkozás részesült 200 000 EUR-t meghaladó támogatásban.

         5.3.2.   Értékelés a K+F projektekhez nyújtott támogatásra vonatkozó rendelkezések tekintetében (a K+F+I keretrendszer 5.1. bekezdése)

               (27)

               A K+F+I keretrendszer 5.1. bekezdése előírja az annak érdekében teljesítendő kritériumokat, hogy a K+F projektekhez nyújtott támogatást a belső piaccal összeegyeztethetőnek lehessen minősíteni.

                           a)

                           Az 5.1.1. bekezdés szerint „a kutatási projekt támogatott részének teljes egészében a következő kutatási kategóriák egyikébe kell tartoznia: alapkutatás, ipari kutatás, kísérleti fejlesztés.”
                           A 2014. március 23-i királyi rendelet (18) immár úgy rendelkezik, hogy a Service public fédéral de Programmation Politique scientifique (a tudománypolitikai tervezésért felelős szövetségi közszolgálat) köteles az akták vizsgálata keretében ellenőrizni „a véleményezendő kutatási vagy fejlesztési projektek vagy programok leírását”, és ezáltal meggyőződni arról, hogy a projektek beletartoznak a K+F+I keretrendszerben és a törvényben előírt kutatási kategóriák egyikébe. A belga hatóságok a részletes vizsgálat tárgyát képező 48 vállalkozás tekintetében benyújtották az azok által folytatott kutatási és fejlesztési tevékenység leírását, és kutatási kategóriákba sorolták az érintett projekteket. A Bizottság meggyőződött arról, hogy a végrehajtott projektek beletartoztak a K+F+I keretrendszerben előírt három kategória egyikébe, így megállapította, hogy teljesül a keretrendszer 5.1.1. bekezdésében előírt feltétel.

                           b)

                           A K+F+I keretrendszer 5.1.2. bekezdése előírja az alapvető támogatási intenzitásokat (25 % a kísérleti fejlesztés esetében), amelyekhez bizonyos esetekben – elsősorban amennyiben a támogatás kkv-ra irányul – többlettámogatás is hozzáadódhat (lásd a K+F+I keretrendszer 5.1.3. bekezdésének a) pontját).
                           A belga hatóságok 2014. március 3-i levelükben kiegészítő információt szolgáltattak a foglalkoztatási adó alóli mentesítés mértékének két ízben végrehajtott növeléséről, amelyek révén – a határozatban előírt támogatásintenzitás figyelembevételével – 80 %-ra nőtt az alkalmazandó adókedvezmény. A bizottsági határozatban előírt számítási módszer alkalmazásával a belga hatóságok sikeresen bebizonyították, hogy a foglalkoztatási adó alóli mentesítés mértékének 80 %-ra történő emelése 28,28 % maximális intenzitást eredményezett. A belga hatóságok ezenkívül részletesen ismertették azon vállalkozások támogatásintenzitását, amelyek esetében mélyreható vizsgálatot végeztek. A Bizottság megbizonyosodott arról, hogy ez az érték megfelel a K+F+I keretrendszer 5.1.3. bekezdésének, amely a kísérleti fejlesztés tekintetében a középvállalkozások esetében 35 %-os, a kisvállalkozások esetében pedig 45 %-os maximális támogatásintenzitásról rendelkezik. A keretrendszer az ipari kutatás és az alapkutatás esetében magasabb támogatásintenzitást tesz lehetővé.

                           c)

                           A K+F+I keretrendszer 5.1.4. bekezdése részletezi a támogatható költségeket. Az eljárás megindításáról szóló határozat (16) preambulumbekezdésében a Bizottság megjegyzi, hogy a nemzeti jog vonatkozó rendelkezései meghatározzák, mely személyzeti kategóriák esetében alkalmazható a mentesség, azonban nem pontosítják, hogy az adóhatóság milyen módon ellenőrizheti, hogy az érintett alkalmazottak valóban kutatási-fejlesztési projekten dolgoznak-e.
                           A 2014. március 23-i királyi rendelet immár úgy rendelkezik, hogy a kérelmező vállalkozások által benyújtott adatok alapján a Service public fédéral de Programmation Politique scientifique (a tudománypolitikai tervezésért felelős szövetségi közszolgálat) köteles az akták vizsgálata keretében ellenőrizni „az azt bizonyító adatokat, hogy a munkavállalót kutatási és fejlesztési projekt vagy program keretében foglalkoztatják”. A Bizottság megállapította, hogy a vonatkozó nemzeti rendelkezések és azok belga hatóságok általi alkalmazása összhangban állnak a K+F+I keretrendszer 5.1.4. bekezdésében foglalt rendelkezésekkel.
                           A belga hatóságok a részletes vizsgálat tárgyát képező 48 vállalkozás tekintetében ismertette az e vállalkozások által fejlesztett projekteket, és feltüntette a mentesítés által érintett alkalmazottak számát és típusát.

               (28)

               A fent ismertetett tények alapján a Bizottság azt a következtetést vonta le, hogy a 3. intézkedés címén nyújtott támogatások összhangban állnak a K+F+I keretrendszer 5.1. bekezdésével.

         5.3.3.   Értékelés a fiatal innovatív vállalkozásoknak nyújtott támogatásra vonatkozó rendelkezések tekintetében (a K+F+I keretrendszer 5.4. bekezdése)

               (29)

               A Bizottság az eljárás megindításáról szóló határozatban leszögezte, hogy „a Young Innovative Companies (fiatal innovatív vállalatok) javára nyújtott támogatásokat végrehajtó program, valamint a program összeegyeztethetőségének tervezett vizsgálata egyaránt a fiatal, innovatív vállalkozások támogatásáról szóló K+F+I keretrendszer 5.4. pontján alapul” (lásd a (46) preambulumbekezdést). A Bizottság ugyanakkor kétségbe vonta, hogy a program kapcsán támogatásban részesült vállalkozások tiszteletben tartották az 5.4. pontban előírt összes feltételt (kisvállalkozási státus, életkor, a kutatásra és fejlesztésre fordított költségek százalékos aránya, a támogatás összege).

               (30)

               A belga hatóságok által benyújtott adatok elemzéséből kiderült, hogy 2013 végéig mindössze két vállalkozás felelt meg a K+F+I keretrendszer 5.4. bekezdésében előírt összes követelménynek (és egyúttal az 5.1. bekezdésben foglalt feltételeknek is).

               (31)

               A Bizottság ezért azt a következtetést vonja le, hogy a kutatási és fejlesztési projekteknek nyújtott támogatásokra vonatkozó K+F+I keretrendszer 5.1. bekezdését kell alkalmazandó jogalapnak tekinteni.

         5.3.4.   A program összeegyeztethetősége 2014. július 1-je után

               (32)

               A program összeegyeztethetőségére irányuló vizsgálat alapjául szolgáló K+F+I keretrendszer 2014. június 30-án hatályát vesztette.

               (33)

               Amennyiben teljesülnek az 1. fejezetben felsorolt és a 25. cikkben előírt feltételek (kutatási, fejlesztési és innovációs projektekhez nyújtott támogatás), 2014. július 1-jétől a program az általános csoportmentességi rendelet szerinti mentesség hatálya alá tartozhat. A Bizottság felkéri a belga hatóságokat, hogy tájékoztassák elemzésük eredményéről, és adott esetben értesítsék a program hatályának meghosszabbításáról.

         6.   KÖVETKEZTETÉS

               (34)

               A Bizottság megállapítja, hogy Belgium a program végrehajtása során megsértette az EUMSZ 108. cikkének (3) bekezdésében foglalt rendelkezéseket. Mindazonáltal a fent leírtak fényében a Bizottság úgy véli, hogy a programnak a belga hatóságok általi, 2011. július 4-ét követő folytatólagos alkalmazása, valamint annak módosításai az EUMSZ 107. cikke (3) bekezdésének c) pontja értelmében 2014. június 30-ig összeegyeztethetők a belső piaccal,

         ELFOGADTA EZT A HATÁROZATOT:
   1. cikk
   A fiatal innovatív vállalkozások számára a foglalkoztatási adó alól nyújtott részleges mentesítésre irányuló, Belgium által végrehajtott intézkedés az EUMSZ 107. cikke (3) bekezdésének c) pontja értelmében 2014. június 30-ig összeegyeztethető a belső piaccal.
   2. cikk
   E határozat címzettje a Belga Királyság.

      Kelt Brüsszelben, 2015. január 23-án.

            a Bizottság részéről

         Margrethe VESTAGER

            a Bizottság tagja

      (1)  Az EK-Szerződés 87. és 88. cikkét 2009. december 1-jei hatállyal az Európai Unió működéséről szóló szerződés (EUMSZ) 107., illetve 108. cikke váltotta fel. A két rendelkezés lényegét tekintve azonos. E határozat alkalmazásában az EUMSZ 107., illetve 108. cikkére történő hivatkozást adott esetben az EK-Szerződés 87., illetve 88. cikkére történő hivatkozásként kell értelmezni. Az EUMSZ bevezetett bizonyos, szóhasználatra vonatkozó változtatásokat is, például a „Közösség” kifejezés „Unió”-val, a „közös piac” kifejezés „belső piac”-cal, az „Elsőfokú Bíróság” kifejezés „Törvényszék”-kel történő felváltását. Ez a határozat az EUMSZ szóhasználatát követi.

      (2)  HL C 69., 2014.3.7., 122. o.

      (3)  Lásd a 2. lábjegyzetet.

      (4)  HL C 209., 2006.8.31., 10. o.

      (5)  Lásd a 2006. július 4-i határozat (5) preambulumbekezdését.

      (6)  Lásd a fent említett 2006. július 4-i határozat (8) preambulumbekezdését.

      (7)  Lásd a fent említett 2006. július 4-i határozat (12) preambulumbekezdését.

      (8)  A Bizottság 2001. január 12-i 70/2001/EK rendelete az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról (HL L 10., 2001.1.13., 33. o.).

      (9)  Lásd a fent említett 2006. július 4-i határozat (26) preambulumbekezdését.

      (10)  Lásd a 70/2001/EK rendelet alkalmazási körének a kutatási és fejlesztési támogatásokra történő kiterjesztése tekintetében való módosításáról szóló, 2004. február 25-i 364/2004/EK bizottsági rendelettel módosított 70/2001/EK rendelet 5a. cikk (3) bekezdésének c) pontját (HL L 63., 2004.2.28., 22. o.).

      (11)  Lásd az eljárás megindításáról szóló határozat (17) és azt követő preambulumbekezdéseit.

      (12)  Brüsszel fővárosi régió önkormányzatának 2008. február 22-i levele; Vallónia régió önkormányzatának 2008. március 17-i levele; valamint Flandria régió önkormányzatának 2007. július 3-i levele.

      (13)  Lásd az eljárás megindításáról szóló határozat (22)–(27) preambulumbekezdését.

      (14)  HL C 323., 2006.12.30., 1. o.

      (15)  A Bizottság 2014. június 17-i 651/2014/EU rendelete a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetőnek nyilvánításáról (HL L 187., 2014.6.26., 1. o.).

      (16)  Lásd a fent említett 2006. július 4-i határozat (21) preambulumbekezdését.

      (17)  A Bizottság 2006. december 15-i 1998/2006/EK rendelete a Szerződés 87. és 88. cikkének a csekély összegű (de minimis) támogatásokra való alkalmazásáról (HL L 379., 2006.12.28., 5. o.).

      (18)  A Király 2014. március 23-i rendelete az 1992. évi jövedelemadó-törvény 275. cikke 2. és 3. paragrafusának végrehajtásáról szóló AR/CIR 92 királyi rendeletnek a foglalkoztatási adó alól történő részleges mentesítés tekintetében történő módosításáról. A belga közlöny (Moniteur Belge) 2014. március 31-i száma.


title: 2014/811/EU: Az Európai Parlament és a Tanács határozata ( 2014. október 22. ) az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/002 BE/Carsid” referenciaszámú kérelme)

text:
               20.11.2014

               HU

               Az Európai Unió Hivatalos Lapja

               L 333/9

         AZ EURÓPAI PARLAMENT ÉS A TANÁCS HATÁROZATA
   (2014. október 22.)
   az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/002 BE/Carsid” referenciaszámú kérelme)

      (2014/811/EU)

   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az európai globalizációs alkalmazkodási alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (1) és különösen annak 12. cikke (3) bekezdésére,
   tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendeletre (2) és különösen annak 23. cikke második bekezdésére,
   tekintettel a 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendeletre (3) és különösen annak 12. cikkére,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (4) és különösen annak 13. pontjára,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alapot (EGAA) azzal a céllal hozták létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak, és segítse őket a munkaerőpiacra történő ismételt beilleszkedésben.

               (2)

               Az EGAA éves maximális összege az 1311/2013/EU, Euratom rendelet 12. cikkében meghatározottaknak megfelelően (2011-es árakon számítva) 150 millió EUR;

               (3)

               Belgium a Carsid SA vállalatnál történt elbocsátásokra tekintettel 2013. április 2-án kérelmet nyújtott be az EGAA igénybevétele iránt, amelyet 2014. július 4-ig további információkkal egészített ki. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 911 934 EUR igénybevételére tesz javaslatot.

               (4)

               Az EGAA-t tehát a Belgium által benyújtott kérelem alapján igénybe kell venni pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2014. évi általános költségvetésének keretein belül az Európai Globalizációs Alkalmazkodási Alapból 911 934 EUR összeg igénybevételére kerül sor kötelezettségvállalási és kifizetési előirányzatok formájában.
   2. cikk
   Ezt a határozatot az Európai Unió Hivatalos Lapjában közzé kell tenni.

      Kelt Strasbourgban, 2014. október 22-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         B. DELLA VEDOVA

      (1)  HL L 406., 2006.12.30., 1. o.

      (2)  HL L 347., 2013.12.20., 855. o.

      (3)  HL L 347., 2013.12.20., 884. o.

      (4)  HL C 373., 2013.12.20., 1. o.


title: A Bizottság határozata (2001. május 23.) egyes versenyjogi eljárásokban a meghallgatási tisztviselők megbízásáról (az értesítés a C(2001) 1461. számú dokumentummal történt)EGT vonatkozású szöveg.

text:
Fontos jogi nyilatkozat

|

32001D0462

Hivatalos Lap L 162 , 19/06/2001 o. 0021 - 0024

		A Bizottság határozata(2001. május 23.)egyes versenyjogi eljárásokban a meghallgatási tisztviselők megbízásáról(az értesítés a C(2001) 1461. számú dokumentummal történt)(EGT vonatkozású szöveg)(2001/462/EK, ESZAK)AZ EURÓPAI KÖZÖSSÉGEK BIZOTTSÁGA,tekintettel az Európai Közösséget létrehozó szerződésre,tekintettel az Európai Szén- és Acélközösséget létrehozó szerződésre,tekintettel az Európai Gazdasági Térségről szóló megállapodásra,tekintettel a Bizottság eljárási szabályzatára [1] és különösen annak 20. cikkére,mivel:(1) Az érintett feleknek és harmadik feleknek az érdekeiket érintő végleges határozat megszületése előtti meghallgatásához való jog a közösségi jog általános alapelve. Erről a jogról rendelkezik többek között a legutóbb az 1310/97/EK rendelettel [2] módosított, a vállalkozások közötti összefonódások ellenőrzéséről szóló, 1989. december 21-i 4064/89/EGK tanácsi rendelet [3], az EK-szerződés 85. és 86. cikke alapján kezdeményezett eljárásokban a felek meghallgatásáról szóló, 1998. december 22-i 2842/98/EK bizottsági rendelet [4] és a vállalkozások közötti összefonódások ellenőrzéséről szóló 4064/89/EGK tanácsi rendeletben előírt bejelentésekről, határidőkről és meghallgatásokról szóló, 1998. március 1-jei 447/98/EK bizottsági rendelet [5].(2) Különösen az Európai Unió alapjogi chartájára [6] való tekintettel a Bizottságnak gondoskodnia kell arról, hogy versenyeljárásaiban biztosított legyen a meghallgatáshoz való jog.(3) A közigazgatási eljárások lefolytatását ezért egy olyan, a gazdasági verseny kérdéseiben tapasztalt, független személyre kell bízni, aki rendelkezik szükséges integritással ahhoz, hogy hozzájáruljon az ilyen eljárások tárgyilagosságához, áttekinthetőségéhez és hatékonyságához.(4) A Bizottság ebből a célból 1982-ben létrehozta a meghallgatási tisztviselői munkakört, és legutóbb a Bizottság előtti, versennyel kapcsolatos eljárásokban a meghallgatási tisztviselők megbízásáról szóló, 1994. december 12-i 94/810/ESZAK, EK bizottsági határozatban [7] határozta meg a munkakörre vonatkozó írásbeli megbízást.(5) Szükség van a meghallgatási tisztviselő szerepének megerősítésére és a versenyjog fejlődésének ismeretében e megbízás kiigazítására és egységesítésére.(6) A meghallgatási tisztviselő függetlenségének biztosítása érdekében a tisztviselőnek – igazgatási okból kifolyólag – a Bizottságban a gazdasági verseny kérdéseit felügyelő bizottsági tag mellett látja el feladatát. Fokozni szükséges a kinevezésre, a megbízás megszüntetésére és a tisztviselők áthelyezésére vonatkozó eljárások áttekinthetőségét.(7) A meghallgatási tisztviselőt az Európai Közösségek tisztviselőinek személyzeti szabályzatában és a Közösségek egyéb alkalmazottaira vonatkozó alkalmazási feltételeiben meghatározott szabályokkal összhangban kell kinevezni. Ezekkel a szabályokkal összhangban mérlegelni lehet olyan személyek kinevezését is, akik nem a Bizottság tisztviselői.(8) A versenyeljárásokban a meghallgatási tisztviselő megbízását olyan módon kell meghatározni, hogy a meghallgatáshoz való jog az egész eljárás folyamán biztosított legyen.(9) A természetes személyekre vonatkozó információk közlése során különös figyelmet kell szentelni a személyes adatok közösségi intézmények és szervek által történő kezelése tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek [8].(10) Ez a határozat nem érinti a Bizottság dokumentumaihoz való hozzáférés engedélyezéséről vagy tilalmáról szóló általános szabályokat.(11) A 94/810/ESZAK, EK határozat hatályát veszti,A KÖVETKEZŐKÉPPEN HATÁROZOTT:1. cikkA Bizottság kinevez egy vagy több meghallgatási tisztviselőt (a továbbiakban: "meghallgatási tisztviselő"), aki gondoskodik arról, hogy a Bizottság előtt az EK-Szerződés 81. és 82. cikke, az ESZAK-Szerződés 65. és 66. cikke és a 4064/89/EGK rendelet alapján folyó versenyeljárásokban tiszteletben tartják a meghallgatáshoz való jog tényleges gyakorlását.2. cikk(1) A meghallgatási tisztviselő kinevezését az Európai Közösségek Hivatalos Lapjában ki kell hirdetni . A megbízás megszakítására, megszüntetésére vagy bármely eljárás keretében történő átruházására csak a Bizottság kellően indokolt döntése alapján kerülhet sor. A Bizottság határozatát az Európai Közösségek Hivatalos Lapjában ki kell hirdetni .(2) A meghallgatási tisztviselő igazgatási okból kifolyólag a Bizottságnak a gazdasági verseny kérdéseit felügyelő tagja (a továbbiakban: "a Bizottság illetékes tagja") mellett látja el feladatát.(3) A meghallgatási tisztviselő akadályoztatása esetén a Bizottság illetékes tagja – adott esetben a meghallgatási tisztviselővel folytatott konzultációt követően – kinevez egy másik, az ügyben nem érintett tisztviselőt, aki ellátja a meghallgatási tisztviselő feladatait.3. cikk(1) Feladatainak ellátása során a meghallgatási tisztviselőnek tekintettel kell lennie a versenyszabályok hatékony, az érvényes közösségi jogszabályokkal összhangban történő alkalmazásának, valamint az Európai Közösségek Bírósága és Elsőfokú Bírósága által megfogalmazott elvek érvényesítésének szükségességére.(2) Az ügy kivizsgálásáért felelős igazgató (a továbbiakban "a felelős igazgató") tájékoztatja a meghallgatási tisztviselőt az eljárás menetéről egészen a Bizottság illetékes tagjának előterjesztendő határozattervezet elkészültéig.(3) A meghallgatási tisztviselő a Bizottság illetékes tagja elé terjesztheti a Bizottság bármely versenyeljárásával kapcsolatos ügyre vonatkozó észrevételeit.4. cikk(1) A meghallgatási tisztviselő – ennek a határozatnak az 5-13. cikkével összhangban – megszervezi és lebonyolítja az EK-szerződés 81. és 82. cikke, az ESZAK-szerződés 65. és 66. cikke és a 4064/89/EGK rendelet végrehajtásáról szóló rendelkezések szerinti meghallgatásokat.(2) Az (1) bekezdésben említett rendelkezések a következők:a) az ESZAK-Szerződés 36. cikkének első bekezdése;b) a 2842/98/EK rendelet;c) a 447/98/EK rendelet.5. cikkA meghallgatási tisztviselő gondoskodik a meghallgatás szabályszerű lebonyolításáról, valamint hozzájárul a meghallgatás és az annak alapján hozott döntések tárgyilagosságáról. A meghallgatási tisztviselő különösen arról gondoskodik, hogy a Bizottság határozattervezeteinek elkészítése során kellően figyelembe vegyék a tárgyhoz tartozó valamennyi tényt – legyenek azok az érdekeltek szempontjából akár kedvezőek, akár kedvezőtlenek –, beleértve az esetleges jogsértés súlyosságára vonatkozó tényállításokat.6. cikk(1) Harmadik személyek – magánszemélyek, vállalkozások, illetve magánszemélyek vagy vállalkozások társulásai – meghallgatás iránti kérelmeit írásban kell előterjeszteni; a kérelemhez mellékelni kell a kérelmezőnek az eljárás kimeneteléhez fűződő érdekét megmagyarázó írásbeli nyilatkozatot.(2) Harmadik személyek meghallgatására vonatkozó döntéseket a felelős igazgatóval történt konzultációt követően hozzák meg.(3) Amennyiben megállapítást nyer, hogy a kérelemből nem derült ki olyan mértékű érdek, amely a meghallgatáshoz elegendő volna, a kérelmezőt írásban tájékoztatják ennek a megállapításnak az indokairól. Meg kell állapítani egy határidőt, amelyen belül a személy további írásbeli észrevételeket terjeszthet elő.7. cikk(1) A szóbeli meghallgatásra vonatkozó kérelmeket a Bizottság által a kérelmező részére küldött levelek alapján közölt írásbeli észrevételekben kell előterjeszteni.(2) Az (1) bekezdésben említett levelek a következők:a) a kifogásközlést megtevő levél;b) a meghallgatásra vonatkozó elégséges érdekkel rendelkező harmadik személy írásbeli észrevételeinek előterjesztésére vonatkozó felhívás;c) a bejelentő tájékoztatása arról, hogy a Bizottság álláspontja szerint nincs kielégítő jogalapja a jogsértés megállapításának, és a bejelentő felhívása további észrevételek előterjesztésére.(3) A kérelmezők szóbeli meghallgatására vonatkozó döntéseket a felelős igazgatóval történt konzultációt követően hozzák meg.8. cikk(1) Amennyiben egy magánszemély, vállalkozás, illetve magánszemélyek vagy vállalkozások társulása a 7. cikk (2) bekezdésében felsorolt egy vagy több levelet kapott és okkal feltételezheti, hogy a Bizottság rendelkezik olyan dokumentumokkal, amelyeket nem bocsátottak rendelkezésére, és ezek a dokumentumok szükségesek a meghallgatás jogának megfelelő gyakorlásához, indokolt kérelemben igényelheti az említett dokumentumokhoz való hozzáférést.(2) A kérelem alapján hozott indokolt döntést közölni kell a kérelmet előterjesztő személlyel, vállalkozással vagy társulással, továbbá az eljárás által esetleg érintett személlyel, vállalkozással vagy társulással.9. cikkAmennyiben egy vállalkozás vonatkozásában esetleg üzleti titoknak minősülő információ nyilvánosságra hozatalának szándéka merül fel, erről a szándékról és annak okairól írásban tájékoztatják az érintett vállalkozást. Meghatároznak egy határidőt, ameddig az érintett vállalkozás írásbeli észrevételeit előterjesztheti.Amennyiben az érintett vállalkozás kifogást emel az információk nyilvánosságra hozatalával kapcsolatban, de megállapítást nyer, hogy az információ nem védett, és ennélfogva nyilvánosságra hozható, erről a megállapításról indokolt határozatban értesíteni kell az érintett vállalkozást. A határozat meghatározza azt az időpontot, amelyet követően az információt nyilvánosságra hozzák. Az értesítés és a nyilvánosságra hozatal között legalább egy hétnek kell eltelnie.Az első és második bekezdés értelemszerűenvonatkozik az információnak az Európai Közösségek Hivatalos Lapjában való közzétételére is.10. cikkAmennyiben egy magánszemély, vállalkozás, illetve magánszemélyek vagy vállalkozások társulása úgy véli, hogy a 7. cikk (2) bekezdésében említett levélre vonatkozó válaszadás határideje túl rövid, az eredeti határidőn belül egy indoklással ellátott kérelemben igényelheti az időtartam meghosszabbítását. A kérelmezőt írásban tájékoztatják a kérelem esetleges elfogadásáról.11. cikkAdott esetben – a meghallgatás megfelelő előkészítése és különösen a tények lehető legpontosabb tisztázása érdekében – a meghallgatási tisztviselő a felelős igazgatóval történő konzultációt követően előzetesen megküldi a meghallgatásra meghívott felek részére azoknak a kérdéseknek a jegyzékét, amelyekről szeretné megismerni az érintettek véleményét.Ebből a célból a meghallgatási tisztviselő a felelős igazgatóval folytatott konzultációt követően tárgyalhat a meghallgatásra meghívott személyekkel és – adott esetben – a Bizottság alkalmazottaival a meghallgatás előkészítése érdekében.A meghallgatási tisztviselő előzetes írásbeli értesítést is kérhet a meghallgatásra meghívott felek által meghallgatásra javasolt személyek tervezett nyilatkozatának lényegi tartalmáról.12. cikk(1) A felelős igazgatóval folytatott konzultációt követően a meghallgatási tisztviselő meghatározza a meghallgatás dátumát, időtartamát és helyét. Elnapolás iránti kérelem esetében a meghallgatási tisztviselő dönt annak engedélyezéséről vagy elutasításáról.(2) A meghallgatási tisztviselő felelős a meghallgatás lebonyolításáért.(3) A meghallgatási tisztviselő dönt arról, hogy a meghallgatás során új dokumentumok előterjesztése elfogadható-e, egy fél nevében kik hallgathatók meg, illetve, hogy az érintett személyeket külön hallgatják-e meg vagy a meghallgatáson részt vevő többi személy jelenlétében.(4) Adott esetben a meghallgatáshoz való jog érvényesítése érdekében a meghallgatási tisztviselő a felelős igazgatóval folytatott konzultációt követően lehetővé teheti a magánszemélyek, vállalkozások, illetve magánszemélyek vagy vállalkozások társulásai számára, hogy a szóbeli meghallgatást követően további írásbeli dokumentumokat terjesszenek elő. A meghallgatási tisztviselő meghatározza az ilyen dokumentumok előterjesztésének határidejét. A Bizottság nem köteles figyelembe venni az említett határidőt követően beérkezett írásbeli észrevételeket.13. cikk(1) A meghallgatási tisztviselő jelentést tesz a Bizottság illetékes tagjának a meghallgatásról és az annak alapján általa levont következtetésekről, figyelemmel a meghallgatásra való jog tiszteletben tartására. Az ebben a jelentésben közölt megállapítások érintik az eljárással kapcsolatos kérdéseket, többek között a dokumentumok nyilvánosságra hozatalát és az ügyirathoz való hozzáférést, a kifogásközlés megválaszolásának határidejét és a szóbeli meghallgatás szabályos lefolytatását.A jelentés egy példányát meg kell küldeni a versenyért felelős főigazgatónak és a felelős igazgatónak.(2) Az (1) bekezdésben említett jelentésen túl a meghallgatási tisztviselő megállapításokat tehet az eljárások további bonyolításával kapcsolatban. Az ilyen megállapítások vonatkozhatnak többek között további információk összegyűjtésének szükségességére, bizonyos kifogások visszavonására vagy további kifogások megfogalmazására.14. cikkA meghallgatási tisztviselő adott esetben jelentést tehet a Bizottság által az 1. cikkben említett rendelkezések alkalmazása során kezdeményezett bármely eljárás vonatkozásában ajánlott kötelezettségek gazdasági versenyre gyakorolt hatásának értékelése céljából indított vizsgálat tárgyilagosságáról. Ez felöleli különösen a válaszadók kiválasztását és az alkalmazott módszert.15. cikkA meghallgatási tisztviselő az ügyben a tanácsadó bizottság elé terjesztendő határozattervezet alapján elkészít egy írásbeli zárójelentést a 13. cikk (1) bekezdésében említett, meghallgatáshoz való jog tiszteletben tartásáról. Ebben a jelentésben mérlegelni kell többek között azt is, vajon a határozattervezet csak azokkal a kifogásokkal foglalkozik-e, amelyek vonatkozásában a felek lehetőséget kaptak álláspontjaik ismertetésére, valamint adott esetben ki kell térni a 14. cikk szerinti vizsgálat tárgyilagosságára.A zárójelentést meg kell küldeni a Bizottság illetékes tagjának, a versenyért felelős főigazgatónak és a felelős igazgatónak. A zárójelentést el kell juttatni a tagállamok illetékes hatóságainak, valamint – az EGT-megállapodás 23. és 24. jegyzőkönyvében meghatározott, együttműködésre vonatkozó rendelkezésekkel összhangban – az EFTA Felügyeleti Hatóságának.16. cikk(1) A meghallgatási tisztviselő zárójelentését csatolják a Bizottság elé terjesztett határozattervezethez annak érdekében, hogy a Bizottság egyedi ügyben hozott döntése során tájékozott legyen az eljárás bonyolításával és a meghallgatáshoz való jog tiszteletben tartásával kapcsolatos valamennyi lényeges információról.(2) A meghallgatási tisztviselő a határozat tervezetében történt esetleges módosítások ismeretében a Bizottság határozatának megszületéséig módosíthatja a zárójelentést.(3) A Bizottság a határozattal együtt megküldi a meghallgatási tisztviselő zárójelentését a határozat címzettjeinek. A Bizottság a határozattal együtt a meghallgatási tisztviselő zárójelentését az Európai Közösségek Hivatalos Lapjában kihirdeti, figyelembe véve a vállalkozások üzleti titkainak védelméhez fűződő jogos érdekét.17. cikkA 94/810/ESZAK, EK határozat hatályát veszti.Az említett határozat alapján már megtett eljárási intézkedések továbbra is hatályban maradnak.Kelt Brüsszelben, 2001. május 23-án.a Bizottság részérőlMario Montia Bizottság tagja[1] HL L 308., 2000.12.8., 26. o.[2] HL L 180., 1997.7.9., 1. o.[3] HL L 395., 1989.12.30., 1. o. (helyesbített változat a HL L 257., 1990.9.21., 13. o.).[4] HL L 354., 1998.12.30., 18. o.[5] HL L 61., 1998.3.2., 1. o.[6] HL C 364., 2000.12.18., 1. o.[7] HL L 330., 1994.12.21., 67. o.[8] HL L 8., 2001.1.12., 1. o.--------------------------------------------------